Хәләл тамада мәктәбе ачарга кирәкме?

	Башкалабыз мәчетләренең берсенә кергән идем. Журналист икәнемне белгәч, бер кардәшебез: “Монда еш буласыңмы соң? Биредә җомга көнне икенде намазы укыганың бармы?” – дип сораштырды.	 – Гармун уйнаган, биегән тавыш­лар ишетелә, – дип аңлатты ул соңрак кызыксынуының сәбә­бен. Никах мәҗлесен әйтүе икән. “Хәзрәтләр, шаулашмагыз, дип кисәтеп куйса да, кайберәүләр кызып китеп, бәйрәм бит дип җырлап, тыпырдап та ала”, – диеп кушылды аңа яныбызда торган икенче бер өммәттәшебез. Әлеге хәлгә ачык­лык кертүен сорап, никах мәҗ­лес­ләре оештыру белән шөгыль­ләнү­че, тәҗрибәле тамадаларның берсе, дини җырлар, мөнәҗәтләр башкаручы буларак милләттәшлә­ребезгә яхшы таныш Ильяс Халиковка мөрәҗәгать иттек. – Әлбәттә, тамадаларыбызның мөселман туйлары, никах мәҗ­лес­ләре оештыруы – сөенечле кү­ренеш. Егерме ел элек мондый хәләл туйлар татарда юк иде. Булса да, берән-сәрән генә булгандыр. Белүемчә, безнең якларда бу эшкә беренче булып Гамил абый кереште. Җәлил хәзрәт Фазлыев та бу җәһәттә күптәннән һәм бик яхшы эшли. Мәсәлән, 2004нче елны без­нең туйны ул алып барган иде. Мәгълүм ки, мондый никах-туй мәҗлесләре мәчеттә, кафе-рес­то­раннарда, өйләрдә дә оештырыла. 
	Рәшит МИНҺАҖ	
Ватаным Татарстан

	№ --- | 28.11.2015	


